กลต.ตื่นคุมโฆษณาขายกองทุนรวม
ก.ล.ต.คุมโฆษณาขายหน่วยลงทุน ห้ามเน้นของแถมใหญ่เกิน จี้ใส่ข้อมูลกองทุนให้ชัดเจน ดักเทศกาลซื้อ LTF-RMF
5 พ.ย. 2555

ก.ล.ต.คุมโฆษณาขายหน่วยลงทุน ห้ามเน้นของแถมใหญ่เกิน จี้ใส่ข้อมูลกองทุนให้ชัดเจน ดักเทศกาลซื้อ LTF-RMF
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.กำหนดแนวปฏิบัติเกี่ยวกับการโฆษณาการขายหน่วยลงทุนที่มีการจัดรายการของสมนาคุณของบริษัทหลักทรัพย์จัดการกองทุน (บลจ.) และผู้ขายหน่วยลงทุน ทั้งบริษัทหลักทรัพย์และบริษัทที่ได้รับใบอนุญาตประกอบธุรกิจ LBDU ให้การโฆษณาเหมาะสมและให้ความสำคัญกับข้อมูลกองทุนที่จำเป็นต่อการตัดสินใจของผู้ลงทุน โดยมีผลบังคับใช้ 26 ต.ค. 2555
สำหรับการโฆษณาขายหน่วยลงทุนที่จัดรายการของสมนาคุณ บริษัทต้องให้ข้อมูลสำคัญของกองทุนรวมที่เป็นประโยชน์ต่อการตัดสินใจลงทุน เช่น ชื่อ อายุ ประเภทกองทุน นโยบายการลงทุนและความเสี่ยงที่สำคัญ รวมถึงข้อมูลผลการดำเนินงานของกองทุนรวม เป็นต้น
อย่างไรก็ตาม หากเป็นการโฆษณาของกลุ่มกองทุนรวมที่ไม่สามารถแสดงข้อมูลสำคัญรายกองทุนได้ครบถ้วน บริษัทจะต้องระบุข้อมูลโดยสังเขปพร้อมคำเตือน เพื่อให้ผู้ลงทุนศึกษาข้อมูลสำคัญก่อนตัดสินใจลงทุน ซึ่งข้อมูลสำคัญจะต้องชัดเจน เพียงพอ และเหมาะสมกับรูปแบบการโฆษณาด้วย โดยข้อมูลของสมนาคุณจะต้องไม่บดบังข้อมูลของกองทุนหรือมีขนาดใหญ่จนเกินไป
นายวสันต์ เทียนหอม รองเลขาธิการ ก.ล.ต. กล่าวว่า แนวปฏิบัติดังกล่าวเป็นการคุ้มครองประโยชน์ของผู้ลงทุน เพื่อให้ผู้ลงทุนพิจารณาข้อมูลสำคัญของกองทุนรวมที่เป็นประโยชน์ต่อการตัดสินใจลงทุนมากกว่าการบดบังด้วยโฆษณาของแจกของแถม 
“หากบริษัทใดโฆษณาไม่เป็นไปตามแนวทางที่กำหนด ก.ล.ต.อาจให้หยุดโฆษณา แก้ไขข้อมูล ชี้แจง หรือให้บริษัทต้องขอความเห็นชอบก่อนโฆษณาในครั้งต่อไป ส่วนบริษัทใดที่โฆษณาอยู่ก่อนแล้ว จะต้องแก้ไขให้เป็นไปตามแนวทางที่กำหนดภายใน 15 วัน” นายวสันต์ กล่าว
นายสมชัย บุญนำศิริ กรรมการผู้จัดการ บลจ.กรุงไทย กล่าวว่า เป็นเรื่องที่ดีต่อผู้ลงทุนที่จะได้ข้อมูลกองทุนมากขึ้นควบคู่กับของสมนาคุณ โดยเกณฑ์ดังกล่าวออกมาก่อนเทศกาลซื้อกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) จะคึกคักในไตรมาสสุดท้ายของปี
สำหรับในส่วนของการจำกัดวงเงินโปรโมชันที่มีข่าวว่าอาจกำหนดไว้ 0.2% ของมูลค่าเงินลงทุนนั้น ขณะนี้ยังไม่ได้ข้อสรุป โดยยังอยู่ที่ 2% ของมูลค่าเงินลงทุน